**Макінак** (англ.: Mackinac) — востраў на возеры Гурон. Уваходзіць у склад штата Мічыган (ЗША). Плошча — 9,78 км². Насельніцтва (2010) — 492 чал. На востраве арганізаваны нацыянальны парк.

Геаграфія і прырода
-------------------

Востраў Макінак месціцца на паўночным захадзе возера Гурон у 345 км на поўнач ад Лансінга, сталіцы штата Мічыган. Даўжыня з паўночнага захаду на паўночны ўсход — 4 км. Найбольшая шырыня — 2,84 км.

Востраў пагорысты. Вышэйшы пункт займае 271 м над узроўнем акіяну. Складзены вапнякамі. Характэрны пейзажы, сфарміраваныя ў эпоху аледзянення, і шматлікія сляды выветрывання.

Значная частка вострава пакрыта шырокалістымі і хваёвымі лясамі, каля берага вылучаюцца нізінныя прыазёрныя лугі. Фаўна: шматлікія птушкі, амфібіі, казуркі, некалькі відаў змей, лісы, каёты і інш.

Клімат мяккі прахалодны. Сярэдняя гадавая тэмпература — +5,7 °C. Сярэднегадавая колькасць ападкаў — 779 мм.

Гісторыя
--------

Археолагі вызначылі, што востраў Макінак быў населены чалавекам не пазней за 900 г. н. э. Ён адыгрываў значную ролю ў гісторыі алганкінаў, якія называлі яго за высокія берагі *mish-la-mack-in-naw* ("вялікая чарапаха"). Згодна паданням, плямёны аджыбвэ, атава і патаватомі заключылі на востраве пагадненне аб стварэнні канфедэрацыі Рада трох агнёў.

У 1634 г. востраў Макінак быў адкрыты французамі. У 1780 г. на ім была пабудавана брытанская крэпасць Форт-Макінак. Пасля заканчэння Амерыканскай рэвалюцыі ён быў перададзены ЗША. Падчас вайны 1812 - 1814 гг. брытанцы захапілі крэпасць і ўтрымлівалі яе да самага заканчэння ваенных дзеянняў.

У XIX ст. доўгі час выкарыстоўваўся амерыканскімі гандлярамі. Пасля Грамадзянскай вайны паступова ператварыўся ў папулярнае месца адпачынку. У 1875 г. пераўтвораны ў нацыянальны парк.

Інфраструктура
--------------

На поўдні вострава Макінак месціцца аднайменны горад, які складае аснову графства Макінак. Яго насельніцтва займаецца абслугоўваннем турыстаў, колькасць якіх у летнія месяцы дасягае 15 тысяч чалавек у дзень. Астатняя тэрыторыя занята нацыянальным паркам, падпарадкаваным штату Мічыган. Арганізацыя самастойных стаянак у яго межах забаронена.

З 1898 г. на Макінаке забаронены матарызаваны транспарт, таму турысты і мясцовае насельніцтва перасоўваюцца пешшу, на роварах ці ў конных запрэжках. Востраў звязаны з берагам паромам, узімку — лядовым мастом. На востраве таксама працуе невялікі аэрапорт.

Славутыя мясціны
----------------

Востраў Макінак знакаміты сярод наведвальнікаў сваімі пагорыстымі ляснымі краявідамі, гонкамі рачных суднаў і дзесяцідзённым Бэзавым фестывалем, што арганізуецца з 1949 г.

Найбольш вядомыя славутыя мясціны:

* **Віктарыянская архітэктура** прыбярэжнай часткі горада Макінак

* Індзейскі інтэрнат, 1829 г. Былая індзейская школа, у наш час — мастацкі музейІндзейскі інтэрнат, 1829 г. Былая індзейская школа, у наш час — мастацкі музей
* Драўляны будынак дзяржаўнага чыноўніка, 1846 г.Драўляны будынак дзяржаўнага чыноўніка, 1846 г.
* Касцёл Святой Ганны, 1874 г.Касцёл Святой Ганны, 1874 г.

* **Форт-Макінак** — крэпасць, заснаваная ў XVIII ст.

* 
* 

* **Форт-Холмс** — невялікая брытанская кэпасць, пабудаваная ў 1812 г. каля найвышэйшага пункта на востраве

* Лесвіца з Форт-ХолмсЛесвіца з Форт-Холмс

Зноскі
------

1. ↑  Mackinac Island Plants, Animals Adapt to Winter Архівавана 2 мая 2016.
2. ↑  CLIMATE: MACKINAC ISLAND
3. ↑  HIGH CLIFFS
4. ↑  Mackinac Island History
5. ↑  Meet the one city in America where cars have been banned since 1898

Спасылкі
--------

* Афіцыйная турыстычная старонка
* Нацыянальны парк

|  |  |
| --- | --- |
| ⚙️   Нарматыўны кантроль | LCCN: sh85079419 |